Gulveis

Gulveis (Anemone ranunculoides) er en flerårig urt i soleiefamilien (Ranunculaceae) og tilhører symreslekta (Anemone), som blant annet også omfatter hvitveis (A. nemorosa). I Norge regnes arten som «livskraftig». Den har nærmest signalgule blomster og er giftig.

Gulveis er valgt til kommuneblomst for Bærum.

 Biologi 
Gulveisen blir 5–20 cm høy. De blomstrende skuddene kommer fra krypende jordstengler, og hver stengel har tre blader midt på stengelen slik som hvitveis. Blomstene ligner også på hvitveisens, men den har nesten alltid fem blomsterblader som er hårete på utsida – hvitveis har gjerne flere blomsterblad som er glatte. Den mest iøynefallende forskjellen i tillegg til blomsterfargen er at gulveisen som regel har to blomster per stengel mot hvitveisens ene. Gulveis og hvitveis kan hybridisere og kalles da Anemone nemorosa × ranunculoides.

Gulveisen blomstrer hovedsakelig i april–mai. Primærhabitatet er skog, men den vokser også langs bekker, i parker og på enger. Arten er vanlig i store deler av Europa, nordover til Skandinavia og Finland. Den er også innført til Storbritannia. I Norge vokser gulveisen spredt, men kan allikevel være lokalt ganske vanlig noen steder. Den finnes i hovedsak på Østlandet, spesielt i Bærum–Ringerike traktene, langs Mjøsa og enkelte plasser i Nord-Trøndelag, Salten og Troms. Gulveis blir dessuten dyrket.

 Galleri 

 Referanser 
Gulveis Anemone ranunculoides L. Artsdatabanken.

Anemonoides ranunculoides i plantsoftheworldonline.org

Solstad H, Elven R, Arnesen G, Eidesen PB, Gaarder G, Hegre H, Høitomt T, Mjelde M og Pedersen O (24.11.2021). Karplanter: Vurdering av gulveis Anemone ranunculoides for Norge. Rødlista for arter 2021. Artsdatabanken. http://www.artsdatabanken.no/lister/rodlisteforarter/2021/31838. Nedlastet 07.04.2025

 Eksterne lenker 


Kategori:Soleiefamilien
Kategori:Gule blomster
Kategori:Stauder
Kategori:Planter formelt beskrevet av Carl von Linné